**НАЦРТ ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА АУДИО И АУДИОВИЗУЕЛНИТЕ МЕДИУМСКИ УСЛУГИ**

**Член 1**

Во законот за аудио и аудиовизуелни медиумски услуги („Службен весник на Република Македонија“ број 184/13, 13/14, 44/14, 101/14, 132/14, 142/16, 132/17, 168/18, 248/18 и 27/19 и „Службен весник на Република Северна Македонија“ број 42/20 и 77/21) Членот 1 се менува и гласи:

**„Предмет на законот**

**Член 1**

Со овој закон се уредуваат правата, обврските и одговорностите во областа на аудио и аудио-визуелните медиумски услуги, вклучувајќи ги радиодифузерите и давателите на аудио-визуелни медиумски услуги по барање; давателите на услуги платформи за споделување видеа и операторите на јавни електронски комуникациски мрежи кои ги емитуваат или реемитуваат програмските сервиси на радиодифузерите.“

**Член 2**

Во член 3, став (1) точките 1, 2, 5, 15 и 20 се менуваат и гласат:

**„1. Аудио или аудиовизуелна медиумска услуга** е:

а) Услуга под уредувачка одговорност на давател на медиумска услуга при што основната цел на услугата или на нејзин засебен дел е посветенa на обезбедување програми наменети за општата јавност со цел да информира, забавува или образува, преку електронски комуникациски мрежи во смисла на дефинициите од законот со кој се уредуваат електронските комуникации, при што таквата услуга може да биде линеарна аудио или аудиовизуелна медиумска услуга (радио или телевизиска програма), аудиовизуелна медиумска услуга по барање, или

б) аудио или аудиовизуелна комерцијална комуникација

Следните услуги нема да се сметаат за аудио или аудиовизуелни медиумски услуги:

а) Услуги што, пред сè, се нестопански и што не се во конкуренција со радио или телевизиско емитување, какви што се приватните веб страници.

б) услуга на пренос, односно дистрибуција на програми за кои уредничката одговорност ја имаат трети лица;

в) каква било форма на приватна комуникација, како што е електронска пошта испратена до ограничен број примачи и

г) услуги чијашто примарна цел не е обезбедувањето на програми, т.е. каде што секоја аудиовизуелна содржина е само случајна за услугата и не е нејзина примарна цел како што се:

- интернет страници што содржат аудиовизуелни елементи само на помошен начин, како што се анимирани графички елементи, куси рекламни спотови или информации поврзани со некој производ или услуга која не е аудиовизуелна,

- игрите на среќа што вклучуваат паричен влог, вклучително и лотарии, обложување и други форми на услуги за коцкање,

- онлајн игри,

- пребарувачи,

- електронски верзии на весници и магазини и

- самостојни текстуално базирани услуги;

**Овде задолжително мора да се уфрлат порталите кои емитуваат телевизиска програма. Причината е едноставна – телевизијата не се дефинира според начинот на нејзиното емитување ( аналогно, дигитално или еве интернет ) туку според елементите кое ја прават телевизија односно медиум. Дали има редакција, телевизиски содржини, и особено сооствена продукција при што се користат основните елементи за продукција на една емисија : камери, микрофони, светла, сцнографија, дополнително домаќини и гости. Такви примери ИМА на нашиот простор кои ја злоупотребуваат оваа „сива зона“ и прават нелојална конкуренција а при тоа не постои увид во регуларноста на нивното финансиско работење.**

**2. Аудиовизуелна програма** е целина од подвижни слики со или без звук, без оглед на времетраењето, што претставува посебен елемент во рамките на хронолошкиот редослед на програмите (програмска шема) или од каталогот со програми утврден од давател на медиумски услуги. Аудиовизуелните програми се осмислени целини со забавна, образовна или со информативна функција. Примери за аудиовизуелни програми се играните филмови, видео спотови, спортски настани, комедии на ситуација, документарни емисии, детски програми, телевизиска драма, и др.;

**5. Аудиовизуелни комерцијални комуникации с**е слики со или без звук што се направени:

* за директна или индиректна промоција на стоки, услуги или имиџот на физичките или правните лица што вршат економска активност или
* за популаризација на некоја идеја или активност или за постигнување на друг ефект.

Тие ја придружуваат или се вклучени во програмата или во видео создадено од корисник за паричен или друг надоместок или за самопромотивни цели на нарачателот. Форми на аудиовизуелни комерцијални комуникации, меѓу другото, се телевизиско рекламирање, телешопинг, спонзорство и пласирање производи.

**15. Пласирање производ** е секоја форма на аудио или аудиовизуелна комерцијална комуникација што се состои од вклучување или посочување производ, услуга или заштитен знак во некоја програма или видео создадено од корисник, така што тие се вградени во нејзиното дејствие, за паричен или друг вид надоместок;
**20. Спонзорство** е секој придонес од правно или физичко лице кое не е вклучено во обезбедувањето аудио или аудиовизуелни медиумски услуги или услуги на платформи за споделување видеа или во продукцијата на аудио или аудиовизуелни дела, заради финансирање на аудио или аудиовизуелни медиумски услуги, услуги на платформи за споделување видеа, видео создадено од корисник или програми со цел да го промовира своето име, заштитен знак, имиџ, активности или производи;“

28. **Дистрибутер** е секое правно или физичко лице кое претставува и нуди странска телевизиска содржина или канал на странски радиодифузер.

**Член 3**

Во член 3, во став (1) по точката 5 се додава нова точка 5-а, по точката 26 се додава нова точка 26-а, по точката 27 се додаваат нови точки 28, 29 и 30, кои гласат:

**„5-а**. **Аудио комерцијална комуникација е содржина што е создадена:**

- за директна или индиректна промоција на стоки, услуги или на имиџот на физички или правни лица што вршат економска активност, или

-за популаризација на некоја идеја или активност или за постигнување на друг ефект.

Таквите комуникации ја придружуваат или се вклучени во програмата за паричен или друг надоместок или за самопромотивни цели на нарачателот. Форми на аудио комерцијални комуникации, меѓу другото, се радио реклами, спонзорство и пласирање производи.

**26а. Уредничка одлука** е секоја одлука што се носи на редовна основа со цел да се оствари уредувачка одговорност, поврзана со секојдневното работење на аудио или аудиовизуелната медиумска услуга.

**28**.**За услуга платформа за споделување видеа** се смета секоја услуга што ги исполнува следниве услови**:**

а) Ако е услуга на информациското општество, што е наменета за општата јавност и се обезбедува преку електронска комуникациска мрежа;

б) Ако примарната цел и/или основната функционалност на таа услуга во целост, и/или на нејзин засебен дел, е да ѝ обезбедува на јавноста пристап до програми и/или видеа создадени од корисници, кои имаат информативна, образовна или забавна функција;

в) Ако давателот на услугата нема уредувачка одговорност за содржините наведени во точка (б), туку тој само го одредува начинот на кој услугата е организирана, вклучувајќи тука и автоматски средства или алгоритми, особено преку прикажување, тагирање или секвенцирање на содржината.

Само едeн од овие три услови (примарна цел, примарна цел на нејзин засебен дел и основна функционалност) се доволни за да се смета дека услугата е платформа за споделување видеа, под услов да се исполнети другите критериуми од дефиницијата. Трите критериуми меѓусебно не се исклучуваат.

**29. Видео создадено од корисник** е целина од подвижни слики со или без звук, без оглед на времетраењето, што претставува посебен елемент, создадена е од корисник и поставена на платформа за споделување видеа од тој или од друг корисник**;**

**30. Давател на услуга платформа за споделување видеа** е физичко или правно лице што обезбедува услуга платформа за споделување видеа;“

**Член 4**

Во член 6, во став (1), алинејата 7 се менува и гласи:

„- се грижи за заштита на интересите на граѓаните во областа на аудио и аудиовизуелните медиумски услуги, како и за оценување на мерките за заштита на тие интереси применети од услугите на платформите за споделување видеа; “

Во став (1), по алинеја 7 се додава нова алинеја 8 која гласи:

„- подготвува и усвојува подзаконски акти за начинот на идентификација и за регистрација на услугите платформи за споделување видеа, како и условите што треба да ги исполнат како што се објавувањето импресум, нивните обврски и мерките што треба да обезбедат почитување на обврските, како и прашања поврзани со решавањето на спорови.“

Во став (1), алинејата 15 се менува и гласи:

„-спроведува истражувања и анализи во врска со одделни прашања од областа на аудио и аудиовизуелните медиумски услуги и услугите платформи за споделување видеа; “

Во став (1), алинеја 16 се брише.

Алинеите 8,9,10,11,12,13,14,15 стануваат алинеи 9,10,11,12,13,14,15,16.

**Член 5**

Во член 6, ставот (2) се брише.

**Член 6**

Во член 15, во ставот (2), по зборот мандат и се додаваат зборовите „последователен или непоследователен,“:

**Член 7**

Во член 18, во став (1), алинејата 7 се менува и гласи:

„-одлучува за прашања поврзани со идентификацијата и регистрацијата на услугите платформи за споделување видеа и за барањата што треба да ги исполнат како што се објавувањето импресум, нивните обврски, мерките за да се обезбеди почитувањето на обврските, и прашања поврзани со решавањето на спорови.“

 **Член 8**

Во член 23, во ставот (1), по зборот барање се додава запирка и се додаваат зборовите „давател на услуга платформа за споделување видеа“:

**Член 9**

Во член 26, ставот (1), се менува и гласи:

„(1) Агенцијата ќе усвои подзаконски акт во кој детално ќе ги утврди условите за да обезбеди дека:

a) Давателите на медиумски услуги ќе спроведат соодветни и пропорционални мерки за да обезбедат дека нивните услуги, континуирано и прогресивно ќе бидат попристапни за лицата со попреченост.

б) Давателите на медиумски услуги ќе поднесуваат годишни извештаи до Агенцијата за примената на мерките од став 1 алинеја а) од овој член.

в) Агенцијата ќе ги поттикне давателите на медиумски услуги да подготват и усвојат акциски планови за пристапност во врска со обврската континуирано и прогресивно да ги прават нивните услуги попристапни за лицата со попреченост.

г) Агенцијата ќе воспостави онлајн точка за контакт преку која ќе обезбедува информации и ќе прима поплаки во врска со прашањата поврзани со пристапноста наведени во овој член.

д) Давателите на медиумски услуги ќе обезбедат дека информациите за вонредни состојби, вклучувајќи ги и јавните соопштенија и известувања во случај на природни катастрофи, што и се достапни на јавноста преку аудиовизуелните медиумски услуги ќе се даваат на начин што ги прави достапни за лицата со попреченост.“

Во став (4), по зборот „член“ се додаваат зборовите „се составен“.

**Член 10**

По членот 26, се додава нов член 26-а, кој гласи:

**„Корегулација и саморегулација**

**Член 26-а**

(1) Давателите на медиумски услуги и на услугите платформи за споделување видеа можат на сопствена иницијатива да создадат саморегулаторен систем преку кој вклучените страни, на доброволна основа, ќе дефинираат заеднички препораки и правила, ќе ги утврдат барањата во поглед на содржините, во форма на кодекс за однесување со кој ќе се уредат активностите во конкретната област и ќе се идентификуваат добрите и лошите практики.

(2) Агенцијата го поттикнува користењето на корегулацијата и негувањето на саморегулацијата преку кодекси на однесување, усвоени на национално ниво, за одредени прашања што ги покрива овој закон.

(3) Кодексите:

* ќе бидат широко прифатени од главните засегнати страни,
* ќе ги дефинираат своите цели јасно и недвосмислено,
* ќе обезбедат редовен, транспарентен и независен мониторинг и проценка на остварувањето на нивните цели, и
* ќе ги утврдат процедурите за почитување на воспоставените правила и одговорноста на страните за повредите на правилата, вклучувајќи и ефективни и пропорционални казни.

(4) Саморегулаторните системи можат да користат кодекси на однесување подготвени од давателите на медиумски услуги, давателите на услуги платформи за споделување видеа или организации што ги претставуваат, во соработка, доколку е потребно, со други сектори како што се индустријата, трговијата, професионалните здруженија и организации и организациите на потрошувачи, вклучувајќи и кодекси на однесување подготвени со меѓународна соработка. “

**Член 11**

Членот 45 се менува и гласи:

„(1) По исклучок од одредбата од член 44 од овој Закон, Агенцијата може да преземе соодветни мерки со кои времено ќе ја ограничи слободата на прием, односно реемитување на аудио или аудиовизуелни медиумски услуги од други држави на територијата на Република Северна Македонија, доколку се исполнети условите утврдени во став (2), (3) и (4) на овој член.

(2) Агенцијата може да ги преземе мерките од ставот (1) од овој член во случај кога давателот на аудио или аудиовизуелна медиумска услуга под јурисдикција на друга држава отворено, сериозно и тешко ги повредува одредбите од член 48 став (2) и член 50 од овој закон, или го доведува во прашање јавното здравје, или претставува сериозен и тежок ризик да го доведе во прашање јавното здравје, доколку се исполнети следните услови:

* во текот на претходните 12 месеци, давателот на аудио или аудиовизуелни медиумски услуги, најмалку два пати извршил едно или повеќе дејства што претставуваат однесување опишано во ставот (2) од овој член;
* Агенцијата за аудио и аудиовизуелни медиумски услуги писмено ги известила давателот на аудио или аудиовизуелна медиумска услуга, регулаторното тело на државата - членка на ЕУ која има јурисдикција врз работата на давателот и Европската комисија за наводните повреди и за пропорционалните мерки што има намера да ги преземе доколку настапи нова таква повреда;
* регулаторното тело на државата - членка на ЕУ што има јурисдикција над давателот го почитува правото на одбрана на давателот на аудио или аудиовизуелна медиумска услуга и, особено, му овозможува на давателот да ги претстави своите ставови за наводните повреди; и
* консултациите со државата што има јурисдикција над давателот и со Европската комисија не резултирале со спогодбено разрешување во рок од еден месец откако Комисијата го примила известувањето наведено во алинеја 2 од овој став.
* Комисијата одлучила дека предложените мерки се во согласност со прописите на Унијата.

(3) Агенцијата ќе ги преземе мерките од ставот (1) од овој член во случај кога давателот на аудио или аудиовизуелна медиумска услуга под јурисдикција на друга држава отворено, сериозно и тешко ги повредува одредбите од член 48 став (1) од овој Закон, или ја доведува во прашање јавната безбедност или претставува сериозен и тежок ризик да ја доведе во прашање јавната безбедност, вклучувајќи ги и заштитата на националната безбедност и одбрана, доколку се исполнети следните услови:

* во претходните 12 месеци, однесувањето од став (3) од овој член настапило барем во еден случај;
* Агенцијата за аудио и аудиовизуелни медиумски услуги писмено ги известила давателот на аудио или аудиовизуелна медиумска услуга, регулаторното тело на државата - членка на ЕУ која има јурисдикција врз работата на давателот и Европската комисија за наводните повреди и за пропорционалните мерки што има намера да ги преземе доколку повторно настане таква повреда;
* регулаторното тело на државата - членка на ЕУ што има јурисдикција врз давателот го почитува правото на одбрана на давателот на аудио или аудиовизуелна медиумска услуга и, особено, му овозможува на давателот да ги претстави своите ставови за наводните повреди; и
* Комисијата одлучила дека предложените мерки се во согласност со прописите на Европската Унија.

(4) Во итни случаи, Агенцијата може, не подоцна од еден месец од настапувањето на наводната повреда, да отстапи од условите наведени во став (3), алинеи 1 и 2 од овој член, и во таквите случаи, во најкраток можен рок ќе ја извести Европската комисија и регулаторното тело на државата-членка на Европската Унија под чија јурисдикција е давателот на медиумска услуга за мерките што ги преземала, наведувајќи ги причините поради кои сметала дека станува збор за итен случај.

(5) Агенцијата веднаш ќе ја прекине примената на мерката од ставовите (2) и (3) oд овој член, ако Европската комисија одлучи дека мерките не се во согласност со прописите на Европската Унија.

(6) Мерките од овој член важат и за сервисите што се под јурисдикција на земјите потписнички на Европската конвенција за прекугранична телевизија.“

Да се уфрли и став (7) во кој ќе се дефинира дека Агенцијата ќе има право да забрани доколку истата констатира дека реемитувањето на територија на Македонија повредува авторски и сродни права.

**Член 12**

По член 45, се додава нов член 45-а, кој гласи:

**„Подетални и построги мерки**

**Член 45-а**

(1) Република Северна Македонија може да побара од давател на аудиовизуелна медиумска услуга под јурисдикција на држава - членка на Европската Унија да се усогласи со одредбите од членовите 48, 50 и 53 од овој закон или да побара од друга држава под чија јурисдикција е давателот на аудиовизуелна медиумска услуга да ги отстрани сите востановени неправилности во постапувањето на давателот доколку утврди дека тој обезбедува аудиовизуелна медиумска услуга која е во целост или воглавно насочена кон територијата на Република Северна Македонија.

(2) Република Северна Македонија може да преземе соодветни мерки против давателот на аудиовизуелна медиумска услуга од став (1) на овој член доколку:

а) процени дека резултатите преземени од државата што има јурисдикција не се задоволителни; и

б) може разумно да се утврди дека давателот на медиумска услуга се основал во државата-членка која има јурисдикција со цел да ги заобиколи построгите правила што би важеле за него доколку се основал во Република Северна Македонија.

(3) Мерките од став (2) на овој член ќе бидат објективно неопходни, применети на недискриминаторски начин и пропорционални на целите кои се сака да се постигнат со нив.

(4) Република Северна Македонија може да ги преземе мерките од став (2) на овој член само тогаш кога се исполнети следниве услови:

а) ги известила Комисијата и државата-членка во која е основан давателот на медиумската услуга за намерата да преземе такви мерки и ги поткрепила со докази основите врз кои ја темели својата проценка;

б) го почитувала правото на одбрана на засегнатиот давател на медиумска услуга и, на тој давател на медиумска услуга му дала можност да ги искаже своите ставови за наводното заобиколување и за мерките што има намера да ги преземе; и

в) Комисијата одлучила дека мерките се компатибилни со правото на Унијата, особено дека проценките направени од страна на Република Северна Македонија се правилно засновани.

**Член 13**

Членот 46 и насловот на членот 46 се менуваат и гласат:

**„Јурисдикција над аудиовизуелните медиумски услуги**

**Член 46**

(1) Одредбите од овој закон се применуваат на сите даватели на аудио и аудиовизуелни медиумски услуги кои се под јурисдикција на Република Северна Македонија.

(2) Под јурисдикција на Република Северна Македонија се оние даватели на аудио или аудиовизуелни медиумски услуги кои се основани во Република Северна Македонија согласно со ставот (3) од овој член и/или оние за кои се применува ставот (4) од овој член.

(3) Давателот на аудио или аудиовизуелни медиумски услуги се смета дека е основан во Република Северна Македонија доколку:

* седиштето на давателот на аудио или аудиовизуелни медиумски услуги се наоѓа во Република Северна Македонија и уредничките одлуки во врска со аудио и аудиовизуелната медиумска услуга се донесуваат во Република Северна Македонија;
* седиштето на давателот на аудио или аудиовизуелни медиумски услуги се наоѓа во Република Северна Македонија и значителен дел од работната сила ангажирана на активности поврзани со аудио или аудиовизуелната медиумска услуга е во Република Северна Македонија, но уредничките одлуки во врска со аудио и аудиовизуелната медиумска услуга се донесуваат во државата-членка на Европската Унија;
* седиштето на давателот на аудио или аудиовизуелни медиумски услуги се наоѓа во Република Северна Македонија и значителен дел од работната сила ангажирана на активности поврзани со програмските аспекти на аудио или аудиовизуелната медиумска услуга е и во Република Северна Македонија и во друга државата-членка на Европската Унија;
* значителен дел од работната сила ангажирана на активности поврзани со програмските аспекти на аудио или аудиовизуелната медиумска услуга не се наоѓа ниту во Република Северна Македонија ниту во државата-членка на Европската Унија, но давателот на аудио или аудиовизуелни медиумска услуга изворно ја започнал својата дејност во Република Северна Македонија, во согласност со нејзините прописи, под услов да одржува стабилна и ефективна врска со економијата на Република Северна Македонија;
* седиштето на давателот на аудио или аудиовизуелни медиумски услуги се наоѓа во, и значителен дел од работната сила ангажирана на активности поврзани со аудио или аудиовизуелната медиумска услуга е во Република Северна Македонија, но уредничките одлуки во врска со аудио и аудиовизуелната медиумска услуга се донесуваат во држава што не е членка на Европската Унија или обратно.

(4) Давателите на аудио или аудиовизуелни медиумски услуги на кои не се применуваат одредбите од ставот (3) од овој член ќе се смета дека се под јурисдикција на Република Северна Македонија во следниве случаи:

* користат сателитска врска лоцирана во Република Северна Македонија и
* не користат сателитска врска лоцирана во Република Северна Македонија, но користат сателитски капацитети што и припаѓаат на Република Северна Македонија.

(5) Давателите на аудио или аудиовизуелни медиумски услуги под јурисдикција на Република Северна Македонија согласно со условите наведени во овој член, ќе ја известат Агенцијата за сите промени што можат да влијаат врз утврдувањето под чија јурисдикција припаѓаат.

(6) Агенцијата ќе води ажурирана листа на даватели на аудио и аудиовизуелни медиумски услуги под јурисдикција на Република Северна Македонија, во согласност со одредбите од член 66 и член 57. Агенцијата ќе ги доставува овие листи до Европската комисија.“

**Член 14**

Членот 48 се менува и гласи:

„(1) Аудио и аудиовизуелните медиумски услуги не смеат да содржат програми или видео спотови или аудиовизуелни комерцијални комуникации со кои се загрозува националната безбедност, се поттикнува насилно уривање на уставниот поредок на Република Северна Македонија, се повикува на воена агресија или оружен конфликт, или содржини чие ширење претставува незаконска активност, вклучувајќи и јавно поттикнување на вршење терористички дела, дела поврзани со детската порнографија и дела поврзани со расизам и ксенофобија.

(2)Аудио и аудиовизуелните медиумски услуги не смеат да содржат програми или видео спотови или аудиовизуелни комерцијални комуникации што поттикнуваат или шират дискриминација, нетрпеливост, насилство или омраза врз основа на раса, боја на кожа, потекло, национална или етничка припадност, пол, род, сексуална ориентација, родов идентитет, припадност на маргинализирана група, јазик, државјанство, социјално потекло, религија или верско уверување, политичко уверување, друго уверување, попреченост, возраст, семејна или брачна состојба, имотен статус, здравствена состојба, лично својство и општествен статус, или која било друга основа.

(3)Посебните забрани од ставовите (1) и (2) на овој член треба да бидат во согласност со практиката на Европскиот суд за човекови права. “

**Член 15**

По членот 49, се додава нов член 49 - а кој гласи:

**„Интегритет на сигналот на аудиовизуелните медиумски услуги**

**Член 49-а**

(1) Аудиовизуелните медиумски услуги што ги нудат давателите на такви услуги не смеат да бидат покриени со друг сигнал или модифицирани заради комерцијални цели без изрична согласност на давателите на аудиовизуелни медиумски услуги.

(2) Како исклучок од став (1), следните дејства ќе бидат дозволени без претходна согласност на давателите на аудиовизуелни медиумски услуги:

a) покривање со друг сигнал што го иницирал или одобрил корисникот на услугата за употреба во приватни цели;

б) прикажување на елементи за контрола на кориснички интерфејси потребни за управување со уредот или за навигација во листата на програми, т.е. приказ на силината на звукот, функционалности за пребарување, менија за навигација или листи на канали;

в) предупредувања и известувања;

г) информации од општ јавен интерес;

д) титлување;

ѓ) комерцијални комуникации што ги нудат давателите на медиумски услуги.“

**Член 16**

Членот 50 се менува и гласи:

„(1)Радиодифузерите не смеат да емитуваат или пренесуваат програми кои можат сериозно да му наштетат на физичкиот, психичкиот или моралниот развој на малолетните лица, особено програми кои содржат порнографија или прекумерно насилство. Давателите на услуги по барање мора да применат најстроги мерки за да обезбедат дека малолетните лица се заштитени од најштетните содржини како што се прекумерното насилство и порнографијата.

(2)Прекумерно насилство претставува ширење на текстуални, вербални и визуелни пораки со кои, во термини од програмата што им се достапни на малолетниците се глорифицираат физички, вербални или психолошки облици на садизам или слични видови насилство кое е цел самото за себе и на ниту еден начин не може да се оправда ниту преку контекстот на жанрот, ниту преку мотивите на драмското дејствие на прикажаната програма.

(3)Други програми кои веројатно би можеле да му наштетат на физичкиот, психичкиот и моралниот развој на малолетните лица ќе бидат обезбедени од давателите на аудиовизуелни медиумски услуги на начин што ќе обезбеди дека малолетните лица нема на вообичаениот начин да можат да ги видат или слушнат таквите програми. Кога такви програми се емитуваат или репризираат во некодирана форма, давателот на аудиовизуелни медиумски услуги е должен пред нивното емитување да обезбеди претходно акустично предупредување и можност да бидат препознаени со помош на визуелни знаци во целиот тек на емитувањето.

(4)Агенцијата ќе ги пропише техничките мерки, периодите на емитување, акустичното предупредување, визуелните знаци, и начинот на постапување на давателите на аудиовизуелни медиумски услуги во случаите од ставовите (1) и (3) на овој член.

(5)Операторите на јавни електронски комуникациски мрежи можат да емитуваат или реемитуваат програмски сервиси со порнографија само во кодиран облик.

(6)Забрането е емитување или реемитување детска порнографија.“

**Член 17**

По членот 50, се додава нов член 50-а, кој гласи:

**„Заштита на личните податоци на малолетните лица**

**Член 50-а**

Личните податоци на малолетните лица собрани или на друг начин генерирани или стекнати од давателите на медиумски услуги при примената на мерките од член 50 од овој закон не смеат да се обработуваат за комерцијални цели, како што се директен маркетинг, профилирање и анализа или бихејвиорално рекламирање.“

**Член 18**

Во член 53, ставовите (7) ,(13) и (20) се менуваат и гласат:

**„(7)** Не е дозволен каков било облик на аудиовизуелна комерцијална комуникација која промовира дрога, цигари или други производи од тутун, електронски цигари и средства за нивно дополнување, како и алкохол и алкохолни пијалаци, освен вино и пиво.

**(13)** Аудиовизуелните комерцијални комуникации не смеат да им предизвикаат физичка, психичка или морална штета на малолетните лица.

**(20)** Давателите на аудиовизуелни медиумски услуги можат да донесат кодекс на однесување (во согласност со одредбите од член 26-а) за ефективно намалување на изложеноста на малолетни лица на аудиовизуелни комерцијални комуникации за алкохолни пијалаци. Ако давателите на услуги не донесат кодекс на однесување преку саморегулација во рок од две години од влегувањето во сила на овој Закон или ако тој не се покаже доволно ефективен во рок од две години од неговото донесување, барањата за ефективно намалување на изложеноста на малолетни лица на аудиовизуелни комерцијални комуникации за алкохолни пијалаци ќе се уредат со подзаконски акт усвоен од Агенцијата.“

По ставот (20) се додава нов став (21) кој гласи:

**„(21)**Давателите на аудиовизуелни медиумски услуги можат да донесат кодекс на однесување (во согласност со одредбите од член 26-а) како форма на саморегулација, во врска со несоодветните аудиовизуелни комерцијални комуникации што ги придружуваат или се емитувани во рамките на програми наменети за децата или видеа создадени од корисници наменети за деца, во кои се претставени храна и пијалаци што содржат прехранбени материи и состојки со хранлив или физиолошки ефект, особено масти, трансмасни киселини, сол, натриум и шеќери, чие прекумерно внесување не се препорачува во исхраната на децата. Ако давателите на услуги не донесат кодекс на однесување преку саморегулација во рок од две години од влегувањето во сила на овој Закон или ако тој не се покаже доволно ефективен во рок од две години од неговото донесување, барањата за ефективно намалување на изложеноста на малолетни лица на аудиовизуелни комерцијални комуникации за храна и пијалаци со голема содржина на масти, трансмасни киселини, шеќери, натриум и сол ќе се уредат со подзаконски акт усвоен од Агенцијата. “

**Член 19**

Во член 54, ставот 6 се менува и гласи:

„(6) Аудио или аудиовизуелните медиумски услуги или програми не смеат да бидат спонзорирани од правни или физички лица чија главна дејност е производство или продажба на цигари и други производи од тутун, или e-цигари и средства за нивно дополнување.“

**Член 20**

Членот 55 се менува и гласи:

„(1) Пласирањето производи е дозволено во сите видови аудио и аудиовизуелни медиумски услуги, со исклучок на вестите и програми посветени на актуелни прашања и теми, програми посветени на прашања поврзани со потрошувачите, верски програми и програми за деца.

(2) Аудио и аудиовизуелните програми кои содржат пласирање производи треба да ги исполнуваат следните услови:

* нивната содржина и организација во рамките на програмската шема, во случај на телевизиско и радио емитување, или во каталогот на програми, во случај на аудиовизуелни медиумски услуги по барање, нема во ниту еден случај да трпат влијание на начин што ќе има ефект врз одговорноста и уредничката независност на давателот на медиумски услуги;
* нема директно да поттикнуваат купување или изнајмување стоки или услуги, особено преку посебно промотивно препорачување на таквите стоки и услуги;
* нема да му придаваат претерана важност (истакнување или упатување) на производот за кој станува збор;
* гледачите и слушателите ќе бидат јасно информирани за постоењето на пласирањето производи на почетокот и на крајот на програмата, и при продолжување на програмата по секоја пауза за рекламирање, со цел да се избегне забуна кај гледачите и слушателите.

(3) Како отстапување, одредбите од став (2) алинеја (4) на овој член нема да се применуваат ако аудио или аудиовизуелната програма што содржи пласирање производи не била произведена или нарачана од давателот на медиумски услуги или од претпријатие поврзано со давателот на медиумски услуги.

(4) Не е дозволено пласирање цигари и други производи од тутун, електронски цигари и средства за нивно дополнување, како и пласирање производи на правни или физички лица чија основна дејност е производство или продажба на цигари или други производи од тутун, електронски цигари и средства за нивно дополнување.

(5) Не е дозволено пласирање медицински производи и медицински третмани што се издаваат само со лекарски рецепт.

(6) Одредбите од овој закон со кои се уредува пласирањето производи ќе се применуваат за програми што ќе бидат произведени по влегувањето во сила на овој закон.“

**Член 21**

Членот 60 се менува и гласи:

„(1) Давателите на аудиовизуелни медиумски услуги по барање под јурисдикција на Република Северна Македонија ќе обезбедат дека уделот на европски дела во нивните каталози на програми ќе биде најмалку 30% и ќе ги позиционираат во каталогот така што ќе обезбедат нивна соодветна видливост.

(2) Обврската од став (1) од овој член нема да се применува на давателите на аудиовизуелни медиумски услуги со мал обрт или мала гледаност, ниту на давателите на аудиовизуелни медиумски услуги по барање во случаите кога примената на таквите мерки би била непрактична или неоправдана поради природата или темата на аудиовизуелните медиумски содржини што ги нудат.

(3) Агенцијата, повикувајќи се на Упатството издадено од Европската комисија, ќе усвои соодветен подзаконски акт со упатства за примената на мерките наведени во став (1) на овој член, како и за отстапувањата наведени во став (2) на овој член.

(4) На барање на Агенцијата, давателите на аудиовизуелни медиумски услуги по барање се должни во рокот утврден во барањето на Агенцијата да и достават документи во врска со имплементацијата на одредбата од ставот (1) на овој член.“

**Член 22**

Членот 61 станува член 47-а и се менува ставот (1) кој гласи:

„(1) Аудио и аудиовизуелните медиумски услуги при вршењето на дејноста треба да ги почитуваат следниве начела:“

Членот 62 станува член 61 и редоследот на последователните членови соодветно се менува.

во членот 68 се додава нов став (2) кој гласи:

„(2) Имателот на дозвола за емитување радио и телевизиски програмски сервиси чие емитување се врши преку преносен капацитет на дигитален терестријален мултиплекс има обврска на операторите на јавни електронски комуникациски мрежи да им дозволи реемитување програмските сервиси во подрачјето за кое ја добил дозволата, на начин и под услови определени со овој закон и со друг применлив пропис.„

Во членот 73, став (3) по алинеја 11 а пред алинеја 12 се додава нова алинеја која гласи:

„ изјава заверена на нотар дека склучил или дека ќе склучи договори за реемитување на програмските сервиси чие емитување се врши преку преносен капацитет на дигитален терестријален мултиплекс со оператори на јавни електронски комуникациски мрежи„

Во членот 82, по алинеја 6 а пред алинеја 7 се додава нова алинеја која гласи:

„ – не го склучи договорот од член 141-а став (6) во роковите определени со член 141-б“

**Член 23**

Во член 99, ставите (1), (4) и (5) се менуваат и гласат:

„(1) Рекламирањето и телешопинг спотовите по правило се емитуваат во блокови вметнати меѓу програмите. Изолирани рекламни и телешопинг спотови, освен оние во преноси од спортски настани, треба да бидат исклучок. Изолирани рекламни и телешопинг спотови се дозволени во преноси од спортски настани.

(4) Рекламирање не може да се емитува и во програми за деца чие времетраење е еднакво или пократко од 30 минути. Емитувањето телешопинг во програми за деца е забрането.

(5) Во програмите за деца кои траат повеќе од 30 минути (без времето одвоено за рекламирање) може да се емитуваат рекламни спотови еднаш за секој период од 30 минути.“

**Член 24**

Членот 100 се менува и гласи:

„(1) Времетраењето на рекламните и телешопинг спотовите емитувани во периодот помеѓу 6.00 и 18.00 часот не смее да надминува 20% од вкупното време на емитување во тој период. Времетраењето на рекламните и телешопинг спотовите емитувани во периодот помеѓу 18.00 и 24.00 часот не смее да надминува 20% од вкупното време на емитување во тој период. Овие одредби не се применуваат на Јавниот радиодифузен сервис.

(2) Ставот (1) на овој член не се применува на:

* објави на радиодифузерот во врска со неговите сопствени програми и помошни производи директно изведени од тие програми, објави за спонзорство и пласирање производи, неутрални кадри помеѓу уредените содржини и рекламни или телешопинг спотови, како и помеѓу индивидуални спотови, и
* соопштенија од јавен интерес и апели за добротворни цели што радиодифузерите ќе ги емитуваат бесплатно и ќе ги означат како „бесплатно емитување.“

**Член 25**

По членот 100, се додава нов член 100-а кој гласи:

„Член 100-a

Одредбите од овој закон ќе се применуваат, со почитување на нивните специфични карактеристики, и на телевизиските програмски сервиси наменети исклучиво за емитување реклами и телешопинг, како и на телевизиските програмски сервиси наменети за само-промоција.

На таквите програмски сервиси нема да се применуваат одредбите за европските дела од член 91 како и одредбите од членовите 99 и 100 од овој закон.“

Се менува член 101 кој гласи:
Спроведување на кампања од јавен интерес

Член 101 -а

(1) Владата на Република Северна Македонија има обврска во текот на една календарска година да спроведе најмалку една (1), а најмногу четири ( 4 ) кампањи од јавен интерес на централно ниво.

Комисија за одлучување по кампањи од јавен интерес на централно ниво

Член 101-б

(1) Собранието на Република Северна Македонија формира Комисија за одлучување по кампањи од јавен интерес на централно ниво (во натамошниот текст: Комисијата на централно ниво) во следниот состав:

- тројца пратеници од власта, од кои двајца претставници на партијата која има најголем број на пратеници и еден претставник на партиите кои се дел од парламентарното мнозинство и

- тројца пратеници од опозицијата, од кои двајца претставници на партијата на парламентарната опозиција која има најголем број на пратеници и еден претставник на партиите кои се дел на парламентарната опозиција.

**Член 26**

Член 105, ставот (1) се менува и гласи:

„(1)Средствата за финансирање на радиодифузната дејност, за работењето и развојот на МРТ, Јавното претпријатие Македонска радиодифузија и Агенцијата за аудио и аудиовизуелни медиумски услуги се обезбедуваат од Буџетот на Република Северна Македонија, во висина од 1% од реализираните вкупни приходи во годината која претходи на фискалната година за која се утврдува износот.“

Во ставот (3), по зборот „комуникации“, зборот „емитувани“ се заменува со зборот „остварени“.

Во ставот (4), зборот „уредувачката“ се заменува со зборот „уредничката“.

**Член 27**

Преодните одредби од членот 45 од Законот за изменување и дополнување на Законот за аудио и аудиовизуелни медиумски услуги („Службен весник на Република Северна Македонија“ бр. 248/2018) се бришат.

**Член 28**

Во членот 141, став (14) по алинеја 3 а пред алинеја 4 се додава нова алинеја која гласи:

„ – не го склучи договорот од член 141-а став (6) во роковите определени со член 141-б“

По членот 141 се додава нов член 141-а, кој гласи:

„Обврска за реемитување на програмски сервиси на државно, регионално и локално ниво
Член 141-а

(1) Имателите на дозвола за емитување радио и Ттелевизиските програмски сервиси чие емитување се врши преку преносен капацитет на дигитален терестријален мултиплекс на државно, регионално и локално ниво се должни да дозволат свое реемитување на програмските сервиси на операторите на јавни електронски комуникациски мрежи во подрачјето за кое ја добиле дозволата.

(2) Операторите на јавна електронска комуникациска мрежа се должни да ги реемитуваат радио и телевизиските програмски сервиси чие емитување се врши преку преносен капацитет на дигитален терестријален мултиплекс на државно, регионално и локално ниво во подрачјето за кое ја добиле дозволата.

(3) За реемитувањето од ставовите т (1) и (2) на овој член операторите на јавна електронска комуникациска мрежа на телевизиските програмски сервиси им плаќаат надоместок определен согласно овој закон и прописите донесени врз основа на овој закон врз основа на склучен договор.

(4) Владата на Република Северна Македонија со одлука го одлука го определува минималниот и максималниот износ на надоместокот Минималниот и максималниот износ на надоместокот од ставот (3) на овој член и начинот на негова пресметка. со Одлука го утврдува Владата на Република Северна Македонија

(5) Минималниот и максималниот износ на надоместокот од ставот (4) на овој член се утврдува врз основа на бројот на претплатници кои го имаат операторите на јавна електронска комуникациска мрежа на услугите/пакетите за пристап до радио и телевизиски програми согласно евиденцијата на Агенцијата за електронски комуникации, , а истата се усогласува секоја четврта година се усогласува со индексот на трошоците на живот, според податоците на Државниот завод за статистика за претходните четири години.

(6) Имателите на дозвола за радио и телевизиско емитување и операторите на јавна електронска комуникациска мрежа своите односи ги уредуваат со договор во кој се определува и надоместокот што операторот го исплаќа на имателот на дозволата согласно овој закон и прописите донесени врз основа на овој закон.

(5) Надоместокот во рамките на минималниот и максималниот износ утврден од Владата на Република Северна Македонија се уредува со договор помеѓу телевизискиот програмски сервис и операторите на јавна електронска комуникациска.

(57) Агенцијата за електронски комуникации води евиденција на бројот на претплатници на јавна електронска комуникациска мрежа.

По членот 141-а се додава нов член 141-б кој гласи:

„(1) Лицата кои се иматели на дозвола за емитување програмски сервиси и кои се оператори на јавна електронска комуникациска мрежа во моментот на стапување на сила на овој закон ќе склучат договори за реемитување со радио и телевизиските програмски сервиси во рок од три месеци од донесувањето на одлуката од членот 141-а став (4).

(2) Лицата кои ќе стекнат дозвола за емитување програмски сервиси и за оператор на јавна електронска комуникациска мрежа по стапување на сила на овој закон ќе склучат договори за реемитување со радио и телевизиските програмски сервиси во рок од три месеци од денот на стекнување на дозволата. “

Операторите на јавна електронска комуникациска мрежа ќе склучат договори за реемитување со радио и телевизиските програмски сервиси во рок од три месеци од денот на започнување со примена на овој закон.

Во член 143 по ставот (2) се додаваат четири нови ставови (3), (4), (5) и (6) кои гласат:

„(3) Операторот од ставот (2) на овој член, е должен да поднесе пријава за регистрација на канал на радиодифузер од други држави и задолжително да достави договор меѓу операторот и радиодифузерот од други држави или тростран договор меѓу операторот, радиодифузерот од други држави и дистрибутерот регистриран како правно лице, како доказ дека радиодифузерот од други држави ги регулирал сите авторски и сродни права на територијата на Република Северна Македонија за емитување на сегашна и идна програма за период на времетраењето на договорот.

(4) Со доставување на договорот од став (3) од овој член, целокупната одговорност и тоа морална, материјална и кривична одговорност по однос на авторските и други сродни права паѓа на радиодифузерот од други држави.

(5) Договорот од ставот (4) од овој член, Агенцијата нема да го прифати доколку истиот е потпишан само преку дистрибутер, било како физичко или како правно лице.

(6) Доколку Агенцијата утврди дека радиодифузерот од други држави ги немал или ги изгубил авторските и други сродни права за емитување на програмски содржини на територија на Република Северна Македонија, Агенцијата е должна веднаш, а не подолго од 72 часа од моментот на утврдувањето, да ги извести сите оператори и да им наложи исклучување на каналот и да донесе времена забрана за повторна регистрација на конкретниот радиодифузер од други држави за период од 2 (две) години, забрана има правна важност за сите оператори.”.

Ставовите (3), (4), (5) и (6), стануваат ставови (7), (8), (9) и (10).

По Главата VIII се додава нова Глава VIII-a и седум члена 145, 146-а,146-б, 146-в, 146-г, 146-д и 146-ѓ, кои гласат:

**„VIII-а. ПЛАТФОРМИ ЗА СПОДЕЛУВАЊЕ ВИДЕА**

**Јурисдикција над платформите за споделување видеа**

**Член 145**

(1) Одредбите од овој закон што се однесуваат на платформите за споделување видеа се применуваат на давателите на услуга платформи за споделување видеа:

* што се основани во Република Северна Македонија,
* чии матични претпријатија се основани во Република Северна Македонија,
* чии претпријатија-подружници се основани во Република Северна Македонија, а матичните претпријатија не се основани во државата-членка на Европската унија,
* што припаѓаат на група претпријатија при што друго претпријатие од таа група е основано во Република Северна Македонија, а матичното претпријатие и подружницата не се основани во државата-членка на Европската унија,
* чија подружница прво започнала со вршење на својата дејност во Република Северна Македонија во согласност со прописите на Република Северна Македонија, пред некои други нејзини подружници да започнат со вршење дејност во државата-членка на Европската унија, значителен дел од нејзините економски дејности постојано и тековно се вршат во Република Северна Македонија и одржува стабилна и ефективна врска со економијата на Република Северна Македонија, а матичното претпријатие не е основано во државата-членка на Европската унија,
* кои се дел од група претпријатија при што друго претпријатие од таа група прво започнало со вршење на својата дејност во Република Северна Македонија, во согласност со прописите на Република Северна Македонија, пред некои други претпријатија од истата група да започнат со вршење дејност во државата-членка на Европската унија; значителен дел од нивните економски дејности постојано и тековно се вршат во Република Северна Македонија и одржува стабилна и ефективна врска со економијата на Република Северна Македонија, а матичното претпријатие и подружницата не се основани во државата-членка на Европската унија.

(2) За потребите на овој член:

* „матично претпријатие“ е такво претпријатие што има контрола над едно или повеќе претпријатија подружници,
* „претпријатие подружница“ е такво претпријатие што е под контрола на матично претпријатие, вклучително и претпријатијата подружници на врвното матично претпријатие,
* „група“ ги опфаќа матичното претпријатие, сите негови претпријатија подружници и сите други претпријатија што имаат економски и правни организациски врски со нив.

(3) Одредбите од член 45 на овој закон се применуваат на давателите на услуга платформа за споделување видеа за кои се смета дека се основани во Република Северна Македонија во согласност со став (1) од овој член.

(4) Агенцијата ќе воспостави и ќе води ажурирана листа на давателите на услуги платформа за споделување видеа што се основани или се смета дека се основани на територијата на Република Северна Македонија и ќе посочи на кој од критериумите од овој член се заснова нејзината јурисдикција.

Агенцијата ќе ја достави листата, како и сите нејзини ажурирани верзии, до Европската комисија.

**Регистар на услуги платформи за споделување видеа**

**Член 146**

(1) Давателите на услуги платформа за споделување видеа се обврзани да се регистрираат во Агенцијата пред да започнат да ја вршат дејноста, така што ќе достават пријава за евидентирање во регистарот на даватели на услуги платформи за споделување видеа кој се води во Агенцијата, за што Агенцијата им издава потврда за регистрација.

(2) Пријавата се доставува на образец изготвен од Агенцијата којшто ги содржи информациите потребни за регистрација и основите за отстранување од регистарот, а кој се објавува на веб страницата на Агенцијата.

(3) Со пријавата од ставот (1) на овој член се доставува извадок од Централниот регистар и технички опис со детални технички карактеристики за начинот на кој ќе се обезбедува услугата.

(4) Доколку пријавата не е целосна Агенцијата писмено ќе го извести подносителот на пријавата да ја дополни и да ја достави во рок од десет дена од денот на приемот на известувањето.

(5) Агенцијата не смее да одбие да го евидентира давателот на услуга платформа за споделување видеа во регистарот на даватели на услуги на платформите за споделување видеа, односно да ја издаде потврдата од ставот (1) на овој член доколку пријавата ги содржи сите потребни податоци.

(6) Агенцијата е должна потврдата од ставот (1) на овој член да ја издаде во рок од пет работни дена од денот на приемот на пријавата, односно од денот на истекот на дополнителниот рок од ставот (4) на овој член, доколку пријавата ги содржи сите потребни податоци.

(7) Доколку Агенцијата не постапи согласно со ставот (6) на овој член се смета дека потврдата за регистрација е издадена.

(8) Давателот на услуга платформа за споделување видеа е должен да ја извести Агенцијата за секоја промена на податоците наведени во пријавата во рок од 30 дена од денот на настанатата промена. Агенцијата е должна да ја внесе промената на податоците во регистарот на даватели на услуги платформи за споделување видеа, во рок од три работни дена од денот на приемот на известувањето.

(9) Регистарот на даватели на услуги платформи за споделување видеа задолжително ќе ги содржи следните податоци:

- адресата на веб-страницата на давателот на услугата,

-името на платформата за споделување видеа и спецификации за услугата,

- име и презиме и податоци на лицето задолжено за контакт,

- врз основа на кои критериуми наведени во член 145 и во други членови од овој закон е утврдено дека Република Северна Македонија има јурисдикција над апликантот.

(10) Агенцијата ќе ги објави податоците од Регистарот на својата веб страница, со почитување на прописите за заштита на личните податоци.

**Заштита на малолетните лица и чување на законитоста на платформите за споделување видеа**

**Член 146-а**

(1) Давателите на услуги платформи за споделување видеа под јурисдикција на Република Северна Македонија се должни да преземат соодветни мерки за заштита на:

а) Малолетните лица од програми, видеа создадени од корисници и од аудиовизуелни комерцијални комуникации што можат да му наштетат на нивниот физички, психички или морален развој, во согласност со членовите 50 и 53 од овој закон;

б) Јавноста од програми, видеа создадени од корисници и аудиовизуелни комерцијални комуникации што шират, оправдуваат, поттикнуваат и/или создаваат јасна и непосредна опасност од поттикнување омраза, насилство или дискриминација на индивидуални лица или групи врз основа на раса, боја на кожа, потекло, национална или етничка припадност, пол, род, сексуална ориентација, родов идентитет, припадност на маргинализирана група, јазик, државјанство, социјално потекло, религија или верско уверување, политичко уверување, друго уверување, попреченост, возраст, семејна или брачна состојба, имотен статус, здравствена состојба, лично својство и општествен статус, или која било друга основа;

в) Јавноста од програми, видеа создадени од корисници и аудиовизуелни комерцијални комуникации чија содржина поттикнува на кршење на законите, или содржина чие ширење претставува незаконита активност, вклучувајќи и јавно повикување на вршење терористички дела, дела во врска со детската порнографија, и кривични дела што се однесуваат на расизам и ксенофобија, како што е пропишано со одредбите на кривичното законодавство (во согласност со член 48 од овој закон).

**Мерки за заштита на малолетните лица и јавноста од штетни и незаконски содржини на платформите за споделување видеа**

**Член 146-б**

(1) Давателите на платформи за споделување видеа ќе пропишат во условите за користење на нивните услуги, дека ќе преземат соодветни мерки за заштита на малолетниците од програми, видеа создадени од корисници и аудиовизуелни комерцијални комуникации што можат да му наштетат на нивниот физички, психички или морален развој (во согласност со одредбите од членовите 50 и 53 од овој закон).

Доколку давателот на платформа за споделување видеа е свесен за постоење содржини наведени во член 146a , должен е веднаш да ја отстрани таквата програма, видео создадено од корисник или аудиовизуелна комерцијална комуникација од платформата за споделување видеа или да го блокира пристапот до неа.

Соодветно предупредување дека програмата, видеото создадено од корисник или аудиовизуелната комерцијална комуникација можат да го нарушат физичкиот, психичкиот или моралниот развој на малолетните лица мора да биде поставено на почетокот од секоја таква програма, видео создадено од корисник или комерцијална комуникација. Предупредувањето ќе биде поставено на начин разбирлив за гледачите за да ги извести дека програмата што следи не е соодветна за малолетни лица, а соодветен знак дека програмата не е соодветна за малолетни лица или за одредена возрасна група малолетни лица мора да се прикажува на екранот за целото времетраење на програмата, видеото или аудиовизуелната комерцијална комуникација.

(2) Давателите на платформи за споделување видеа ќе пропишат во условите за користење на нивните услуги, дека ќе преземат соодветни мерки за спречување на ширењето на содржините наведени во член 48 од овој закон, во согласност со забраната од член 146а од овој закон.

(3) Мерките за постигнување на целите од ставовите (1) и (2) од овој член треба соодветно да ги вклучуваат следните мерки:

а) воспоставување и функционирање системи за верификација на возраста на корисниците на платформите за споделување видеа во врска со содржините што можат да го нарушат физичкиот, психичкиот или моралниот развој на малолетните лица;

б) воспоставување и управување со системи, едноставни за користење, што ќе им овозможат на корисниците на платформите за споделување видеа да ги оценуваат содржините наведени во член 146а од овој закон;

в) системи за родителска контрола врз кои контролата во однос на содржини што можат да го нарушат физичкиот, психичкиот или моралниот развој на малолетните лица ќе ја има крајниот корисник;

г) воспоставување и функционирање на механизми, транспарентни и едноставни за користење, што ќе им овозможат на корисниците на платформите за споделување видеа да ги означат или да ги пријават до соодветниот давател на услуга платформа за споделување видеа содржините кои се нудат на неговата платформа, а кои се наведени во член 146а од овој закон;

д) воспоставување и управување со системи преку кои давателите на услуги платформа за споделување видеа ќе можат да ги известат корисниците на платформите за споделување видеа какви дејства биле преземени во врска со пријавувањето и означувањето од точка г) на овој став;

ѓ) воспоставување и управување со транспарентни, лесни за користење и ефективни процедури за процесирање и решавање на корисничките поплаки доставени до давателот на услуга платформа за споделување видеа во врска со примената на мерките од точките (г) и (д) од овој став;

е) обезбедување ефективни мерки и алатки за медиумска писменост и за подигање на свеста за тие мерки и алатки помеѓу корисниците.

(4) Личните податоци на малолетните лица собрани или на друг начин генерирани или стекнати од страна на давателите на услуги платформи за споделување видеа при примената на мерките од овој член не смеат да се обработуваат за комерцијални цели, како што се директен маркетинг, профилирање и анализа или бихевиорално рекламирање.

 **Комерцијални комуникации на платформите за споделување видеа**

**Член 146-в**

(1) Платформите за споделување видеа под јурисдикција на Република Северна Македонија ќе ги исполнуваат барањата наведени во член 53 од овој закон во врска со аудиовизуелните комерцијални комуникации што се пласираат, продаваат или уредуваат од давателите на услугите платформи за споделување видеа;

(2) Платформите за споделување видеа под јурисдикција на Република Северна Македонија ќе преземат соодветни мерки да се усогласат со барањата од член 53 од овој закон во врска со аудиовизуелните комерцијални комуникации што не ги пласираат, продаваат или уредуваат тие даватели на услугите платформи за споделување видеа, имајќи ја предвид ограничената контрола што платформите за споделување видеа ја имаат врз таквите аудиовизуелни комерцијални комуникации.

(3) Давателот на услуга платформа за споделување видеа ќе пропише во условите за користење на услугата, дека аудиовизуелните комерцијални комуникации пренесувани на платформата за споделување видеа мора да ги исполнуваат условите пропишани со овој закон (член 53), вклучувајќи ги и одредбите што се однесуваат на спонзорството (член 54) и пласирањето производи (член 55), како и на одредбите од други закони и прописи што се однесуваат на рекламирањето.

(4) Давателот на услуга платформа за споделување видеа ќе обезбеди дека постои апликација што ќе им овозможи на корисниците што поставуваат видеа создадени од корисници да информираат дека видеото содржи аудиовизуелни комерцијални комуникации за кои се свесни и знаат, или е разумно да се очекува дека треба да знаат дека постојат.

(5) Давателот на услуга платформа за споделување видеа изрично ќе ги информира корисниците ако програмите и видеата создадени од корисници содржат аудиовизуелни комерцијални комуникации, под услов операторот да е свесен за постоењето на аудиовизуелните комерцијални комуникации.

(6) Платформите за споделување видеа под јурисдикција на Република Северна Македонија се обврзани да создадат Кодекс на однесување:

a) за ефективно намалување на изложеноста на децата на аудиовизуелни комерцијални комуникации за храна со висока содржина на масти, трансмасни киселини, шеќери, натриум и сол во програмите и видеата создадени од корисници наменети за децата, во согласност со член 53 став (21) од овој закон

б) за ефективно намалување на изложеноста на децата на аудиовизуелни комерцијални комуникации за алкохолни пијалаци, како што е пропишано во член 53 став (20) од овој закон.

**Примена на мерките од страна на платформите за споделување видеа**

**Член 146-г**

(1) За постигнување на наведените цели ќе бидат утврдени соодветни мерки, имајќи ги предвид природата на содржината на која се однесуваат, штетата што таа содржина може да ја предизвика, карактеристиките на категоријата лица што треба да биде заштитена, како и правата и легитимните интереси на кои се однесуваат мерките, вклучувајќи ги интересите на давателите на услуги платформи за споделување видеа, интересите на корисниците што ги создале и поставиле содржините, како и јавниот интерес. Мерките ќе бидат применливи и пропорционални, земајќи ја предвид големината на платформата за споделување видеа и природата на услугата што ја нуди, и нема да водат до претходни (ex-ante) мерки за контрола или филтрирање при поставување на содржините што не се во согласност со одредбите од законите и прописите со кои се уредуваат областите на електронските легални и комерцијални трансакции. Најстроги мерки мора да бидат применети за да се обезбеди дека малолетниците се заштитени од најштетните содржини, какви што се прекумерното насилство и порнографијата.

(2) Агенцијата ќе изврши проценка на мерките преземени од давателите на услуги платформи за споделување видеа под јурисдикција на Република Северна Македонија. Агенцијата ќе обезбеди дека сите даватели на услуги платформи за споделување видеа ги применуваат мерките наведени во овој закон и во подзаконските акти што произлегуваат од него. Мерките ќе бидат применливи и пропорционални, земајќи ја предвид големината на платформата за споделување видеа и природата на услугата што ја нуди.

(3) Таму каде што тоа е можно, давателите на услуги платформи за споделување видеа се поттикнуваат да се вклучат во ко-регулаторни активности, во согласност со одредбите од член 26-а од овој закон, за да обезбедат извршување на нивните обврски.

(4) Ќе бидат достапни механизми за вонсудско решавање на споровите помеѓу корисниците и давателите на услуги платформи за споделување видеа што се однесуваат на исполнувањето на условите наведени во овој закон. Таквите механизми ќе овозможат непристрасно решавање на споровите и нема да му го одземат на корисникот правото на правна заштита според националното законодавство.

 **Надоместок за обезбедување услуга платформа за споделување видеа**

**Член 146-д**

(1) За обезбедување услуга платформа за споделување видеа под јурисдикција на Република Северна Македонија се плаќа годишен надоместок за надзор на сметка на Агенцијата.

(2) Годишниот надоместок од ставот (1) на овој член изнесува 0,5% од вкупниот годишен приход на давателот на услуга платформа за споделување видеа, остварен со обезбедувањето на услугата во текот на претходната календарска година, или пократок дел од годината кога давателот на услуга платформа за споделување видеа почнал да ја обезбедува услугата.

(3) Давателот на услуга платформа за споделување видеа е должен најдоцна до 15 март во тековната година до Агенцијата да достави извештај за износот на вкупниот приход од ставот (2) на овој член.

(4) Давателот на услуга платформа за споделување видеа е должен најдоцна до 15 април во тековната година на сметка на Агенцијата да го плати годишниот надоместок за надзор врз основа на претходно доставениот извештај за износот на вкупниот приход од ставот (2) на овој член, а по претходно доставено решение и фактура од страна на Агенцијата.

(5) Доколку кај Агенцијата постои основано сомнение за вистинитоста на остварениот годишен вкупен приход, има право на трошок на давателот на услуга платформа за споделување видеа да изврши процена на истиот од страна на надворешен независен ревизор.

(6) Доколку проценетиот вкупен приход отстапува од пријавениот вкупен приход, при наплата на годишниот надоместок од ставот (2) на овој член, Агенцијата ќе го задолжи давателот на услуга платформа за споделување видеа да ја плати пресметаната разлика.

(7) Доколку давателот на услуга платформа за споделување видеа не го плати годишниот надоместок за надзор, Советот ќе го избрише од Регистарот на даватели на услуги платформи за споделување видеа.

 **Доставување податоци до Агенцијата**

**Член 146-ѓ**

(1) На барање на Агенцијата, давателот на услуга платформа за споделување видеа под јурисдикција на Република Северна Македонија е должен да и достави на Агенцијата за аудио и аудиовизуелни медиумски услуги податоци поврзани со исполнувањето на обврските од овој закон.

(2) Податоците од став (1) мора да бидат доставени во рок од три работни дена од денот на приемот на барањето. “

**Член 29**

Во член 148, во став (1) , по точката 28), се додаваат нови точки 29), 30), 31), 32), 33) и 34), кои гласат:

„**29**)Обезбедува услуга платформа за споделување видеа без претходна регистрација пропишана во член 146 од овој закон,

**30)** Не презема соодветни мерки како што е пропишано во членовите 146а и 146б од овој закон,

**31)** Не презема соодветни мерки како што е пропишано во член 146в од овој закон,32) 32) Не поднесе до Агенцијата извештај за износот на вкупниот приход најдоцна до 15 март во тековната година (член 146д став 3),33)

**33)** не го плати годишниот надоместок за надзор на сметката на Агенцијата најдоцна до 15 април во тековната година (член 146-д, став 4),

**34)** Не ги достави на Агенцијата податоците што ги побарала (член 146-ѓ)“

**Член 30**

Членот 151 се брише.

**Член 31**

Во целиот текст на Законот, зборовите „Република Македонија“ се заменуваат со „Република Северна Македонија“.

**Член 32**

Овој закон влегува во сила осмиот ден од денот на објавувањето во „Службен весник на Република Северна Македонија".